**СТАНОВИЩЕ НА МИНИСТЕРСКИЯ СЪВЕТ**

**ПО ПРОЕКТА НА БЮДЖЕТ НА СЪДЕБНАТА ВЛАСТ ЗА 2024 г.**

В изпълнение на чл. 79, ал. 3 от Закона за публичните финанси Министерският съвет (МС) предлага на Вашето внимание становището си по предложения от Висшия съдебен съвет (ВСС) проект на бюджет на съдебната власт за 2024 г., включено и в общите параметри на законопроекта за държавния бюджет на Република България за 2024 г.

Становището на МС по проекта на бюджет на съдебната власт за 2024 г. е изготвено при съобразяване с един от основните приоритети на правителството по отношение на фискалната политика дефицитът да е в рамките на Маастрихтските критерии - до 3 на сто от БВП, както и с данните за очакваното изпълнение по бюджета на съдебната власт и по държавния бюджет за 2023 г. Стремежът е в рамките на предвидените финансови ресурси да се осигури изпълнението на заложените стратегически цели в Актуализираната стратегия за продължаване на реформата в съдебната система и Пътната карта към нея.

След анализ на информацията и съпоставка между основните показатели по бюджета на съдебната власт за 2024 г., предложени от ВСС, и тези, предложени от правителството, могат да бъдат отбелязани следните основни моменти:

**По приходната част**

Предложението на ВСС е за запазване на равнището на приходите от 2023 г. в размер на 100,0 млн. лв.

Министерският съвет подкрепя предложението приходите да са в размер на 100,0 млн. лв.

**По разходната част**

В проекта на ВСС за 2024 г. общият размер на разходите е 1 353,5 млн. лв. Министерският съвет предлага общият размер на разходите да бъде определен на 1 221,3 млн. лв. При така изготвените разчети разликата в разходите между двата проекта е в размер на 132,2 млн. лв.

**Висшият съдебен съвет** предлага общ размер на разходите за 2024 г. – 1 353,5 млн. лв. (увеличение с 266,0 млн. лв. спрямо одобрените със ЗДБРБ за 2023 г.), от тях 1 240,8 млн. лв. са за текущи разходи (със 180,8 млн. лв. повече спрямо 2023 г.), като е предвидено увеличение на средствата за персонал със 122,7 млн. лв. спрямо 2023 г.

В мотивите на ВСС към представения проектобюджет на съдебната власт за 2024 г. е посочено, че основните принципи, спазвани при разработването му, са независимост и прогнозиране на оптимален размер на средствата за нормално функциониране на съдебните институции. При изготвянето на разчетите са използвани потребностите от численост на магистратите и служителите от съдебната администрация, определени спрямо броя на съдебните производства и темпа на тяхното нарастване. Разчетите са разработени на база утвърдените бюджети за 2023 г. на органите на съдебната власт, като са предвидени допълнителни разходи, необходими за нормалното им функциониране, и осигуряващи бързо правораздаване и изграждане на информационни системи за реализиране на електронното правосъдие.

За персонал са предвидени средства, необходими за индексиране на заплатите спрямо утвърдения бюджет за 2023 г., с цел да се осигури финансово изпълнението на законоустановените изисквания, въз основа на които се определят възнагражденията в съдебната система. Също така, са предвидени средства за облекло и допълнителни възнаграждения. Предвидени са средства и за трудовите възнаграждения и осигурителните вноски за младши магистрати, както и средства за обезщетения по Закона за съдебната власт (ЗСВ) и Кодекса на труда. В проектобюджета на Прокуратурата на Република България са предвидени средства за осъществяване на дейността на европейските делегирани прокурори.

За издръжка са предвидени средства за обезпечаване на разходи в областта на електронното управление и на използваните информационни и комуникационни технологии, за въвеждане на електронното правосъдие и за поетапното въвеждане на Единната информационна система на съдилищата.

За капиталови разходи са планирани средства за управление на недвижимите имоти на съдебната власт, за разходи в областта на електронното управление, в т. ч. за закупуване на компютри /преносими и настолни/, копирни машини, сървъри, скенери, периферни устройства и софтуерни пакети и лицензи.

**Министерският съвет** предлага по бюджета на съдебната власт за 2024 г. да бъдат одобрени разходи в общ размер на 1 221,3 млн. лв. или увеличение със 133,8 млн. лв. спрямо одобрените със ЗДБРБ за 2023 г.

Планираните средства за персонал включват разходите за заетите в съдебната система и са съобразени с разписаните в ЗСВ механизми за формиране на възнагражденията и други плащания. Включени са и средства във връзка с предвиденото увеличение от 1януари 2024 г. на максималния осигурителен доход от 3 400 лв. на 3 750 лв.

Предвидените средства за текущи разходи за осъществяване на дейността на съдебните институции са в размер на 1 192,9 млн. лв., като увеличението спрямо 2023 г. е в размер на 132,8 млн. лв., в т. ч. за разходи за персонал – 126,2 млн. лв. Текущата издръжка е увеличена с 6,6 млн. лв., в т. ч. 4,7 млн. лв. индикативен ефект от увеличението на МРЗ от 780 лв. на 933 лв., свързано с извършването на специализирани експертизи от вещи лица и 1,9 млн. лв. в изпълнение на инвестиция C10.I5 „Подкрепа на въвеждането на задължителна съдебна медиация“, включена в Националния план за възстановяване и устойчивост.

В частта на капиталовите разходи средствата основно са насочени за дейности в областта на електронното управление и за поддръжка на сградния фонд на съдебната власт. Същите са увеличени спрямо 2023 г. с 1,0 млн. лв. за въвеждане на Електронна система за случайно разпределение на делата.

**Резерв за непредвидени и/или неотложни разходи**

В проекта на ВСС предложението е за запазване на резерва за непредвидени и/или неотложни разходи на равнището от 2023 г. в размер на 0,9 млн. лв.

Министерският съвет подкрепя предложението на ВСС.

**По бюджетните взаимоотношения (трансфери)**

Разликата в бюджетното взаимоотношение с централния бюджет между двата проекта е 132,2 млн. лв., която е резултативна величина между планираните приходи и разходи по бюджета на съдебната власт.

**По предложените от ВСС разпоредби на чл. 2 от законопроекта за държавния бюджет на Република България за 2024 г.:**

**По ал. 3** - **Висшият съдебен съвет** предлага следното съдържание на ал. 3:

„(3) Утвърждава максималните размери на ангажиментите за разходи, които могат да бъдат поети през 2024 г. и максималните размери на новите задължения за разходи, които могат да бъдат натрупани през 2024 г. от органите на съдебната власт, както следва:

|  |  |  |
| --- | --- | --- |
| № | Показатели | Сума |
| (хил. лв.) |
|  | 1 | 2 |
| 1. | Максимален размер на ангажиментите за разходи, които могат да бъдат поети през 2024 г. | 190 543,2 |
| 2. | Максимален размер на новите задължения за разходи, които могат да бъдат натрупани през 2024 г. | 153 038,6 |

“

**По ал. 3** - **Министерският съвет** предлага следния размер на показателите по тази алинея:

|  |  |  |
| --- | --- | --- |
| № | Показатели | Сума |
| (хил. лв.) |
|  | 1 | 2 |
| 1. | Максимален размер на ангажиментите за разходи, които могат да бъдат поети през 2024 г. | 190 543,2 |
| 2. | Максимален размер на новите задължения за разходи, които могат да бъдат натрупани през 2024 г. | 117 284,4 |

“

**Висшият съдебен съвет** предлага съдържание на **ал. 4, 5, 6 и 7,** както следва:

„(4) Утвърдените с ал. 3 максимални размери на ангажиментите за разходи и на новите задължения за разходи могат да се увеличават с до 20 на сто по решение на Висшия съдебен съвет.

(5) Висшият съдебен съвет може да изразходва средства от наличностите по сметки от предходни години за покриване на неотложни разходи на органите на съдебната власт, в случай че не се нарушава бюджетното салдо по държавния бюджет.

(6) В приходите по ал. 1 се включват и приходите от нотариални такси, събирани по реда на чл. 86, т. 3 от Закона за нотариусите и нотариалната дейност, вземанията по изпълнителните листове, издавани в полза на органите на съдебната власт и събирани от Националната агенция за приходите по реда на Данъчно-осигурителния процесуален кодекс, както и сумите от продажба на конфискувано или отнето в полза на държавата имущество с акт на орган на съдебна власт, след приспадане на разходите по чл. 3, ал. 12 от Закона за Националната агенция за приходите.

(7) В едномесечен срок от обнародването на постановлението за изпълнението на държавния бюджет на Република България за 2024 г. Висшият съдебен съвет представя в Министерския съвет, Сметната палата и в Министерството на финансите утвърдените бюджети на органите на съдебната власт.”

**Министерският съвет** подкрепя предложенията на ВСС за разпоредбите на **ал. 4, 5, 6 и 7 на чл. 2**.

**В заключение** може да се отбележи, че разработеният бюджет на Република България за 2024 г. отразява актуалните данни за изпълнението на държавния бюджет за 2023 г. и за макроикономическото развитие през следващите години. Целите на фискалната политика са отражение на действащите към момента политики, чието бюджетно въздействие се пренася през 2024 г. и в средносрочен и дългосрочен план.

Съгласно възложените с Конституцията на Република България правомощия на Народното събрание да приема годишния закон за държавния бюджет, Министерският съвет предлага в общите параметри на законопроекта за държавния бюджет на Република България за 2024 г. да се вземе предвид становището на правителството по проекта на бюджет на съдебната власт за 2024 г.